[pic] | EVROPSKA KOMISIJA |

Bruselj, 4.6.2010

COM(2010)292 konč.

POROČILO EVROPSKEMU ODBORU ZA VREDNOSTNE PAPIRJE IN EVROPSKEMU PARLAMENTU

o konvergenci med mednarodnimi standardi računovodskega poročanja (MSRP) in nacionalnimi splošno sprejetimi računovodskimi načeli tretjih držav (GAAP)

SEC(2010)681 final

POROČILO EVROPSKEMU ODBORU ZA VREDNOSTNE PAPIRJE IN EVROPSKEMU PARLAMENTU

o konvergenci med mednarodnimi standardi računovodskega poročanja (MSRP) in nacionalnimi splošno sprejetimi računovodskimi načeli tretjih držav (GAAP)

UVOD IN PRAVNA PODLAGA

Od 1. januarja 2005 morajo družbe, ki kotirajo na reguliranem trgu katere koli države članice EU, pri pripravi svojih konsolidiranih računovodskih izkazov uporabljati MSRP, ki jih je sprejela EU[1]. Uredba o prospektih[2] in direktiva o preglednosti[3] sta zahtevo po pripravi finančnih poročil na podlagi MSRP oziroma nacionalnih računovodskih standardov nekaterih tretjih držav, ki so enakovredni navedenim standardom, razširili na izdajatelje vrednostnih papirjev tretjih držav, ki so javni ponudniki vrednostnih papirjev v EU, in na tiste, s katerih vrednostnimi papirji se trguje na reguliranem trgu EU.

Komisija je decembra 2007 določila mehanizem[4] za ugotavljanje enakovrednosti splošno sprejetih računovodskih načel (GAAP). Decembra 2008 je sprejela odločbo[5] in uredbo[6], s katerima je določila, da so ameriška in japonska GAAP enakovredna MSRP, ter znotraj EU začasno (do najpozneje 31. decembra 2011) dovolila izdajo računovodskih izkazov, ki uporabljajo GAAP Kitajske, Kanade, Indije in Južne Koreje.

V zvezi s tem mora Evropska komisija v skladu z zakonodajo EU[7] Evropskemu odboru za vrednostne papirje (ESC) in Evropskemu parlamentu (EP) redno poročati o napredku, ki so ga te države dosegle pri svojih programih.

V prvem poročilu iz julija 2007 je Komisija poročala o časovnih razporedih, ki so jih predvideli nacionalni organi nekaterih tretjih držav glede približevanja nacionalnih GAAP MSRP[8]. V drugem poročilu iz aprila 2008 pa je proučila dejanski napredek tretjih držav tako pri konvergenčnih programih kot tudi pri odpravi kakršnih koli pravil glede zahtev po usklajevanju, ki veljajo za izdajatelje Skupnosti, ki kotirajo v jurisdikcijah teh tretjih držav.

Komisija v tem poročilu poroča o napredku teh držav pri prizadevanjih za prehod na MSRP. Pri tem je Odbor evropskih regulativnih organov s področja vrednostnih papirjev (CESR) zaprosila za poročilo o napredku pri prehodu na MSRP v državah, ki jim je EU pred kratkim zagotovila prehodno obdobje (Kitajska, Kanada, Indija in Južna Koreja), npr. z uporabo informacij javnega značaja ali pisnih informacij regulativnih organov zadevne tretje države. Posebno pozornost je bilo treba nameniti praktični uporabi precej usklajenih kitajskih računovodskih standardov za poslovna podjetja (ASBE) na podlagi razpoložljivih poročil.

Poleg tega je v tem poročilu predstavljen nedavni razvoj v državah, katerih GAAP veljajo za enakovredna, npr. Združene države in Japonska, kot tudi razvoj v številnih drugih večjih gospodarstvih, npr. Argentina, Brazilija, Mehika, Rusija in Tajvan. Številne jurisdikcije, npr. Avstralija, Hongkong, Nova Zelandija, Singapur in Južna Afrika, so že v celoti sprejele ali začele izvajati MSRP in zato odločitev Evropske komisije o enakovrednosti ni potrebna.

RAZVOJ V DRžAVAH, KATERIH GAAP VELJAJO ZA ENAKOVREDNA

Komisija je 12. decembra 2008 sprejela odločbo Komisije[9] in uredbo Komisije[10], v katerih je ugotovila, da so ameriška in japonska GAAP enakovredna MSRP za uporabo znotraj Skupnosti. V tem oddelku je predstavljen razvoj dogodkov v navedenih državah v obdobju 2008–2009 na podlagi javno dostopnih informacij.

ZDA

Konvergenca

Ameriški odbor za računovodske standarde ( Financial Accounting Standards Board – FASB) in Upravni odbor za mednarodne računovodske standarde (UOMRS) sta leta 2006 sprejela memorandum o soglasju, v katerem sta ponovno potrdila svoj cilj konvergence med ameriškimi GAAP in MSRP ter izdelala delovni program za dosego tega cilja. CESR je potrdil, da sta oba odbora obravnavala glavne razlike, ki jih je navedel v svojem obvestilu Komisiji leta 2005. Številna vprašanja (vključno z usklajenim standardom za poslovne združitve) so rešena, medtem ko se ostala še obravnavajo in ciljni datum 2011 ostaja nespremenjen.

Na politični ravni so sklepi skupine G20 ponovno potrdili zavezanost k mednarodnim rešitvam, tudi na področju računovodstva. Te zaveze je treba spremeniti v posebne odločitve politike, prizadevanja za konvergenco pa je treba na praktični ravni pospešiti ter hkrati obdržati cilj doseganja visoko kakovostnega računovodskega poročanja. Aprila 2009 sta UOMRS in FASB dopolnila svoja programa, da bi se upoštevala vprašanja, ki izhajajo iz finančne krize. Do določene mere se je na novo opredelila usmeritev standardov, in sicer s konvergence na nujnejša vprašanja, povezana s krizo, kar je povzročilo manjše zamude pri celotnem postopku konvergence. Predvsem so določbe ZDA na področju oslabitve dolžniških instrumentov, ki so na voljo za prodajo, ki so se kot odgovor na krizo hitro spremenile, povzročile dodatno razliko s povezanim standardom MRS 39. UOMRS in FASB si od takrat prizadevata za spremembo svojih računovodskih standardov v zvezi s finančnimi instrumenti in iščeta usklajen pristop, ki ne bo ogrozil visoke kakovosti računovodskega poročanja.

Predvideno sprejetje MSRP

Ameriška komisija za vrednostne papirje in borzo ( Securities and Exchange Commission – SEC) je oktobra 2008 v javno razpravo predložila predlog načrta za prehod na MSRP. V skladu s predlaganim načrtom, ki opredeljuje številne mejnike, naj bi SEC leta 2011 določila, če naj se nadaljuje s sprejetjem MSRP do leta 2014. Rok za predložitev pripomb se je podaljšal z 19. februarja na 20. april 2009.

Februarja 2010 je SEC soglasno potrdila nov časovni razpored, v skladu s katerim se kot najkrajši možni rok za uvedbo uporabe MSRP v javnih družbah v ZDA predvideva leto 2015. Ukrepi SEC pozivajo k dodatni proučitvi MSRP in odločitvi v letu 2011, če naj se predpiše obvezna uporaba MSRP.

Čeprav bi na podlagi prvotnega časovnega razporeda nekatere družbe v ZDA lahko začele uporabljati MSRP že leta 2014, je SEC februarja 2010 razglasila, da ne predvideva možnosti zgodnjega sprejetja. SEC bi to stališče kasneje lahko ponovno proučila. Poleg tega je SEC v svoji izjavi navedla, da ne izključuje možnosti, da bi se izdajatelji vrednostnih papirjev iz ZDA v prihodnosti lahko odločali med uporabo MSRP ali ameriških GAAP.

Po mnenju Evropske komisije je pomembno, da ameriška SEC v letu 2011 doseže pozitiven sklep glede čimprejšnjega sprejetja MSRP. Če ne bo jasne zavezanosti prizadevanjem za sprejetje MSRP za domače izdajatelje v ZDA, se lahko pojavijo dvomi tako glede verodostojnosti sistema MSRP kot tudi glede sodelovanja držav, ki teh standardov ne uporabljajo, v upravljavski strukturi Fundacije MSRP.

Zahteva po usklajevanju

Novembra 2007 se je SEC odločila, da opusti zahtevo po uskladitvi računovodskih izkazov tujih izdajateljev z ameriškimi GAAP za tiste izdajatelje, ki poročajo na podlagi mednarodnih standardov računovodskega poročanja (MSRP), kot jih je sprejel UOMRS. Odločitev SEC je vsebovala prehodno odstopanje za tiste izdajatelje EU, ki uporabljajo izjemo EU glede obračunavanja varovanja pred tveganjem [iz MRS 39] . Ta prehodna določba je prenehala veljati novembra 2009.

Japonska

Konvergenca

Po odločitvi EU o enakovrednosti japonskih GAAP leta 2008 so japonski organi nadaljevali s prizadevanji za dosego konvergence med GAAP in MSRP.

Oktobra 2008 je Japonski odbor za računovodske standarde ( Accounting Standards Board of Japan – ASBJ) kot odziv na spremembe, ki jih je izvedel UOMRS zaradi krize, npr. prerazvrstitev nekaterih finančnih instrumentov, izdal dve sporočili za javnost v zvezi z merjenjem poštene vrednosti in prerazvrstitvijo dolžniških vrednostnih papirjev.

Marca 2009 sta se ASBJ in UOMRS sestala v Tokiu, da bi razpravljala o konvergenci med japonskimi GAAP in MSRP ter ponovno potrdila cilj dosege konvergence standardov.

Septembra 2009 sta UOMRS in ASBJ ponovno potrdila obstoječe sodelovanje pri doseganju konvergence na področju računovodskih standardov. Predstavniki ASBJ so poročali o napredku pri konvergenci med MSRP in japonskimi GAAP. Poleg odziva na razprave UOMRS je ASBJ izdal spremenjen računovodski standard – Izjava ASBJ št. 12 (rev. 2009) Računovodski standard za četrtletno računovodsko poročanje (ASBJ Statement No. 12 (revised 2009) Accounting Standard for Quarterly Financial Reporting) . Namen teh sprememb je revizija zahtev po razkritju za četrtletna računovodska poročila v primeru dvomov glede sposobnosti „delujočega podjetja“. Poleg tega je ASBJ v odgovor na posvetovanja z UOMRS sprejel dokument za razpravo o „računovodstvu pri poslovnih združitvah“ ter izdal dokument za razpravo o „rezervacijah“ in dokument za razpravo o „pripoznavanju prihodkov“.

Predvideno sprejetje MSRP

Po sprejetju „sporazuma iz Tokia“[11] je Svet za poslovno računovodstvo ( Business Accounting Council – BAC)[12] junija 2009 odobril vmesno poročilo[13] glede sprejetja MSRP na Japonskem. V skladu s predlaganim vmesnim poročilom bo prostovoljna uporaba MSRP dovoljena od proračunskega leta, ki se konča 31. marca 2010 ali po tem datumu, za konsolidirane računovodske izkaze nekaterih mednarodno dejavnih družb, ki kotirajo na borzi. Končna odločitev glede obvezne uporabe MSRP naj bi se sprejela okrog leta 2012. Možen začetek obvezne uporabe MSRP je predviden leta 2015 ali 2016.

ASBJ je septembra 2009 objavil posodobitev projektnega načrta za leto 2011. Prenovljeni projektni načrt je bil pripravljen ob upoštevanju zgoraj navedenega vmesnega poročila, ki ga je izdal BAC in ki priporoča, naj ASBJ nadaljuje s konvergenco računovodskih standardov ter jo pospešuje. Upošteva tudi delovni načrt UOMRS za obdobje od avgusta 2009 do leta 2011.

Decembra 2009 je Japonska agencija za finančne storitve ( Japanese Financial Services Agency – JFSA) izdala revizijo uredbe o razkritju podjetij, ki nekaterim japonskim družbam omogoča prostovoljno uporabo MSRP.

V začetku leta 2010 je JFSA začela javno razpravo o spremenjenih obvestilih o predpisih, katere namen je bila posodobitev seznama izbranih MSRP za prostovoljno uporabo na Japonskem. Marca 2010 je JFSA zaključila javno razpravo in posodobila seznam izbranih MSRP ter tako omogočila, da lahko nekatere japonske družbe, ki kotirajo na borzi, od konsolidiranih proračunskih let, ki se končajo 31. marca 2010 ali po tem datumu, pri prostovoljni uporabi MSRP na Japonskem uporabljajo vse razlage MSRP in OPMSRP, ki jih je odobril in izdal UOMRS 31. decembra 2009 ali pred tem datumom[14]. Poleg tega je JFSA napovedala, da bo MSRP 9, tj. prvo fazo revizije MRS 39, ki jo bo izvedel UOMRS, vključila v paket, ki bo nekaterim japonskim družbam na voljo za prostovoljno uporabo od 10. marca 2010.

ASBJ je aprila 2010 objavil posodobljeno različico projektnega načrta za leto 2011 (glej Prilogo). ASBJ še vedno načrtuje, da bo v letu 2010 rešil vprašanja v zvezi s preostalimi razlikami med obstoječimi japonskimi GAAP in MSRP, ter namerava v prvi polovici leta 2011 v skladu s trenutnim delovnim načrtom UOMRS izdati osnutke za javno razpravo o večini projektov, obravnavanih v memorandumu o soglasju med UOMRS in FASB ZDA. Zahteva po usklajevanju

Japonski organi ne zahtevajo usklajevanja za izdajatelje EU, ki pri pripravi svojih računovodskih izkazov uporabljajo MSRP, ki jih je sprejela EU.

KITAJSKA

Glede Kitajske je Komisija zaprosila CESR za mnenje o praktični uporabi precej usklajenih ASBE.

Kitajski organi so februarja 2006 odločili, da bodo MSRP vključili v svojo zakonodajo ter jih v nekaterih primerih spremenili, da bi upoštevali lokalne okoliščine. Ti (ASBE) so od 1. januarja 2007 obvezni za vsa kitajska podjetja, ki kotirajo na borzi.

Kot je razvidno iz poročila[15], ki ga je objavilo kitajsko ministrstvo za finance novembra 2008, je izvajanje novih ASBE potekalo brez težav in večjih motenj na kitajskih trgih ali v ciklu poročanja[16]. V poročilu je navedeno, da sta se po mnenju kitajskega ministrstva za finance zaradi prehoda na ASBE izboljšali kakovost in zanesljivost računovodskega poročanja na Kitajskem, predvsem zaradi večje preglednosti razkritij. Poleg tega ministrstvo meni, da je zaradi usklajenih ASBE kitajski trg postal privlačnejši za prekomorske izdajatelje, kitajski izdajatelji pa lažje dostopajo na mednarodne trge. Vendar je ministrstvo za finance v računovodskih izkazih za leto 2007 odkrilo številna področja, na katerih bi bilo stopnjo skladnosti mogoče izboljšati oziroma na katerih so imeli izdajatelji očitno težave pri opredeljevanju sprejemljivih uporab na podlagi zadevnih standardov. Ministrstvo namerava sprejeti ukrepe za izboljšanje uporabe novih standardov v prihodnjih obdobjih poročanja.

Septembra 2009 je ministrstvo za finance izdalo osnutek za javno obravnavo o „načrtu za nadaljnjo in popolno konvergenco“ kitajskih standardov z MSRP, ki je bil predložen v javno razpravo. Rok za predložitev pripomb je bil 30. november 2009.

Svetovna banka je v svojem poročilu o spoštovanju standardov in kodeksov ( Report on the Observance of Standards and Codes – ROSC) iz oktobra 2009 ugotovila, da je Kitajska dosegla „znaten napredek“ pri vzpostavljanju institucionalnega okvira za računovodstvo, revizijo in računovodsko poročanje[17]. V poročilu je ponovno poudarjena zavezanost Kitajske za konvergenco kitajskih ASBE z MSRP in navedeno, da se bo popolna konvergenca po pričakovanjih dosegla do leta 2012.

Komisija bo ob pomoči CESR še naprej spremljala praktično izvajanje MSRP v prihodnosti.

PRIZADEVANJA ZA KONVERGENCO V TRETJIH DRžAVAH, KI NAMERAVAJO SPREJETI MSRP

Februarja 2009 je Komisija CESR prosila za poročilo o napredku nekaterih tretjih držav (Kanada, Južna Koreja in Indija), ki jim je EU pri prehodu na MSRP zagotovila prehodno obdobje. Poleg poročila CESR[18] iz junija 2009 so službe Komisije poročale o naslednjem:

Kanada

Januarja 2006 je Kanadski odbor za računovodske standarde ( Accounting Standards Board – AcSB) napovedal svojo odločitev, da bo do 31. decembra 2011 v celoti sprejel MSRP za podjetja z družbeno odgovornostjo, in na voljo so bile javno dostopne podrobne informacije o programu ter napredku kanadskih organov pri njegovem uresničevanju.

Kanadski organi so v zadnjih dveh letih nadaljevali s prizadevanji za zagotovitev pravočasnega prehoda na MSRP z različnimi publikacijami, spletnimi usposabljanji in orientacijskimi dokumenti. Tako je AcSB na primer novembra 2008 objavil seznam MSRP, ki naj bi na datum prehoda 2011 veljali za kanadske izdajatelje. Pred kratkim, tj. marca 2009, je AcSB izdal drugi splošni osnutek za javno obravnavo o stanju kanadskega prehoda na MSRP z naslovom „Sprejetje MSRP v Kanadi II“. Kanadski inštitut licenciranih računovodij ( Canadian Institute of Chartered Accountants – CICA) pa je začel z brezplačnim spletnim tečajem o uvedbi MSRP in njenih posledicah za kanadska podjetja.

Decembra 2008 je predsednik AcSB objavil izjavo[19], v kateri je potrdil, da sprejetje še vedno poteka po načrtih in da niti učinki pretresov na finančnih trgih niti možna odločitev SEC o poznejšem sprejetju MSRP v ZDA ne bodo povzročili zamude pri prehodu v Kanadi.

Južna Koreja

Korejska finančna nadzorna komisija ( Korean Financial Supervisory Commission – KFSC) in Korejski inštitut za revizijo ( Korean Accounting Institute – KAI) sta se marca 2007 javno obvezala, da bosta sprejela MSRP do 31. decembra 2011, in na voljo so bile javno dostopne podrobne informacije o programu ter napredku južnokorejskih organov pri njegovem uresničevanju.

Navedena južnokorejska organa sta v zadnjih dveh letih nadaljevala s prizadevanji za zagotovitev pravočasnega prehoda na MSRP z različnimi publikacijami, spletnimi stranmi, uredbami ter vzpostavitvijo delovne in svetovalne skupine. Tako je KAI na primer v letu 2008 objavil celoten sklop K-MSRP in začel s programom tečajev, namenjenih izobraževanju revizorjev in računovodskega osebja v podjetjih. Poleg tega je KFSC sporočila CESR, da je revidirala in spremenila številne zakone in druge predpise, da bi jih uskladila z MSRP, vzpostavila je spletno stran za razširjanje informacij o MSRP, objavila uredbo, v skladu s katero morajo družbe v svojih računovodskih izkazih razkriti analize učinkov MSRP dve leti pred njihovim sprejetjem, ter ustanovila svetovalno skupino za tiste, ki se bodo odločili za zgodnje sprejetje, in delovno skupino za spremljanje napredka pri izvedbi načrta.

Indija

Julija 2007 se je Indijski inštitut licenciranih računovodij ( Institute of Chartered Accountants in India – ICAI) javno obvezal, da bo sprejel MSRP do 31. decembra 2011. Indijska vlada je maja 2008 javno potrdila svoj namen, da bo do leta 2011 dosegla konvergenco z MSRP. ICAI je opozoril, da bo morda spremenil MSRP (npr. z zahtevo po dodatnih razkritjih, spremembo nekaterih izrazov oziroma opustitvijo nekaterih možnosti ali alternativnih obravnav), da bi odražali posebne indijske okoliščine. Po pričakovanjih naj bi šlo pri tem zgolj za manjše spremembe in tako ICAI kot tudi indijska vlada sta izrazila namen, naj bi bili indijski računovodski standardi do konca programa v celoti skladni z MSRP.

Indijski organi so v zadnjih dveh letih nadaljevali s prizadevanji za zagotovitev pravočasnega prehoda na MSRP z različnimi publikacijami, usposabljanji in seminarji. Tako na primer ICAI trenutno spreminja indijske računovodske standarde v obsegu, ki je potreben za popolno uskladitev z MSRP, in je objavil podroben delovni program. Začel je tudi s certificiranim tečajem o MSRP, da bi izboljšal znanje svojih članov o MSRP.

Februarja 2010 je ministrstvo za podjetništvo Indije sprejelo načrt za postopen prehod velikih indijskih družb in indijskih družb, ki kotirajo na borzi[20], razen bank in zavarovalnic, na „priglašene indijske standarde, ki so usklajeni z MSRP“:

- v prvi fazi bodo nekatere posebne družbe[21] spremenile svoje začetne bilance stanja s 1. aprilom 2011 (če se proračunsko leto začenja s tem datumom ali po njem);

- v drugi fazi bodo družbe, ki kotirajo na borzi ali ne in katerih neto vrednost znaša več kot 500 crore Rs, vendar manj kot 1 000 crore Rs[22], spremenile svoje začetne bilance stanja s 1. aprilom 2013 (če se proračunsko leto začenja s tem datumom ali po njem);

- v tretji fazi bodo družbe, ki kotirajo na borzi in katerih neto vrednost znaša 500 crore Rs ali manj spremenile svoje začetne bilance stanja s 1. aprilom 2014 (če se proračunsko leto začenja s tem datumom ali po njem).

Družbam v naslednjih kategorijah ne bo treba upoštevati priglašenih računovodskih standardov, ki so usklajeni z MSRP (čeprav se bodo prostovoljno lahko za to odločile), upoštevati pa bodo morale samo „priglašene računovodske standarde, ki niso usklajeni z MSRP“:

- družbe, ki ne kotirajo na borzi in katerih neto vrednost znaša 500 crore Rs ali manj ter katerih delnice ali drugi vrednostni papirji ne kotirajo na borzah zunaj Indije;

- male in srednje velike družbe (MSD).

Poseben načrt za banke in zavarovalnice naj bi se predložil do konca februarja 2010.

RAZVOJ V OSTALIH TRETJIH DRžAVAH

Poleg držav, že obravnavanih v prejšnjih točkah, se tudi številna druga večja gospodarstva približujejo MSRP. V tej točki so predstavljeni splošne informacije in nedavni razvoj v nekaterih drugih večjih gospodarstvih, s katerimi je Evropska komisija seznanjena, na podlagi javno dostopnih informacij.

Argentina

Decembra 2009 je Argentinska nacionalna komisija za vrednostne papirje (CMV) sprejela zahtevo, da morajo vse družbe, ki javno ponujajo lastniške ali dolžniške vrednostne papirje, od leta, ki se konča 31. decembra 2012, pri pripravi svojih računovodskih izkazov uporabljati MSRP. Družbe pa lahko prostovoljno pripravljajo svoje računovodske izkaze v skladu z MSRP že od januarja 2011.

Brazilija

Julija 2007 sta Brazilska centralna banka ter Brazilska komisija za vrednostne papirje in borzo (CVM) določili leto 2010 kot rok za sprejetje MSRP za konsolidirane računovodske izkaze družb, ki kotirajo na borzi, in finančnih institucij. Raba MSRP je bila za družbe, ki kotirajo na borzi, prostovoljna od leta 2007 do leta 2009.

Mehika

Novembra 2008 je Mehiška komisija za vrednostne papirje in bančništvo (CNBV) skupaj z Mehiškim odborom za računovodske standarde (CINIF) napovedala, da bo Mehika leta 2012 sprejela MSRP za vse subjekte, ki kotirajo na borzi. Zgodnje sprejetje za nekatere subjekte bo dovoljeno od leta 2008, ob upoštevanju zahtev, ki jih bo določila CNBV.

Rusija

V Rusiji je vlada leta 2002 napovedala, da bodo morale vse družbe in banke od 1. januarja 2004 pripravljati svoje računovodske izkaze v skladu z MSRP. Vzporedno s tem stalno poteka tehnično približevaje ruskih nacionalnih računovodskih standardov (RAS) MSRP. Pravni predlog, ki bi od družb zahteval, da upoštevajo MSRP čaka na obravnavo v parlamentu že od leta 2004. Ni podatkov o znatnem napredku glede obvezne uporabe MSRP.

Tajvan

Maja 2009 je tajvanska finančna nadzorna komisija (FSC) predstavila svoj načrt za polno sprejetje MSRP v Tajvanu. V prvi fazi bodo morale vse družbe, ki kotirajo na borzi, in finančne institucije, ki so pod nadzorom finančne nadzorne komisije (razen kreditnih zadrug, družb za kreditne kartice in zavarovalnih posrednikov), uporabljati MSRP od 1. januarja 2013. Prostovoljno sprejetje MSRP bo za vse družbe, ki kotirajo na borzi, dovoljeno od 1. januarja 2012. V drugi fazi bodo morale javne družbe, ki ne kotirajo na borzi, kreditne zadruge in družbe za kreditne kartice uporabljati MSRP od 1. januarja 2015 (prostovoljno od 1. januarja 2013).

SKLEPNE UGOTOVITVE

Komisija je po sprejetju dveh ukrepov decembra 2008[23] CESR prosila za poročilo o napredku glede razvoja v štirih državah, katerih GAAP se začasno, tj. do 31. decembra 2011, štejejo za enakovredna z MSRP: Kitajska, Kanada, Indija in Južna Koreja. iz dela CESR je razvidno, da je pri zadevnih državah v vseh primerih opazen določen napredek pri izvajanju konvergenčnih programov ali programov za sprejetje.

Komisija je GAAP Združenih držav Amerike in Japonske že priznala kot enakovredne MSRP za uporabo v Skupnosti. ZDA so izvedle javno razpravo o sprejetju MSRP in sklenile, da bodo v letu 2011 odločile, če naj se nadaljuje s prizadevanji za obvezno uporabo MSRP. ZDA so navedle tudi, da se kot najkrajši možni rok za uvedbo obvezne uporabe MSRP predvideva leto 2015. Odločitev v letu 2011 bo torej pomembna za konvergenco med GAAP ZDA in MSRP. Če ne bo jasne zavezanosti prizadevanjem za sprejetje MSRP v ZDA, se lahko pojavijo dvomi tako glede verodostojnosti sistema MSRP kot tudi glede sodelovanja držav, ki teh standardov ne uporabljajo, v upravljavski strukturi Fundacije MSRP. Tudi Japonska je nadaljevala s prizadevanji za konvergenco med GAAP in MSRP. Japonska omogoča, da nekatere družbe, ki kotirajo na borzi, od konsolidiranih proračunskih let, ki se končajo 31. marca 2010 ali po tem datumu, prostovoljno uporabljajo MSRP. Poleg tega je Japonska napovedala, da namerava okrog leta 2012 odločiti, ali bo sprejela MSRP do leta 2015 ali do leta 2016.

Tudi druga večja gospodarstva, npr. Argentina, Brazilija, Mehika in Tajvan, so pred kratkim napovedala, da nameravajo sprejeti MSRP. Za Rusijo ni podatkov o znatnem napredku glede obvezne uporabe MSRP.

Komisija bo v prihodnjih letih s tehnično pomočjo CESR še naprej spremljala stanje in ocenjevala tekoča prizadevanja tretjih držav za uskladitev z MSRP ali njihov namen sprejeti MSRP.

Komisija bo še naprej podpirala prizadevanja držav, ki so svoje računovodske standarde začele približevati MSRP, in držav, ki so se obvezale, da bodo sprejele MSRP.

PRILOGA k

Poročilu o konvergenci med mednarodnimi standardi računovodskega poročanja (MSRP) in nacionalnimi splošno sprejetimi računovodskimi načeli tretjih držav (GAAP)

Priloga 1: Kratek pregled najnovejšega stanja glede konvergence ali sprejetja MSRP v nekaterih tretjih državah

Država | Opombe |

Velja za enakovredno sprejetim MSRP | ZDA | Od 1. januarja 2009 priznava EK ameriške GAAP kot enakovredne MSRP za uporabo v Skupnosti. Po javni razpravi o načrtu za prehod na MSRP je SEC sklenila, da bo v letu 2011 odločila, če naj se nadaljuje s sprejetjem MSRP. ZDA so navedle tudi, da se kot najkrajši možni rok za uvedbo obvezne uporabe MSRP predvideva leto 2015. |

Japonska | Od 1. januarja 2009 priznava EK japonske GAAP kot enakovredne MSRP za uporabo v Skupnosti. Japonska je napovedala, da namerava okrog leta 2012 odločili, če naj se zahteva obvezna uporaba MSRP do leta 2015 ali 2016. Japonska omogoča, da nekatere družbe, ki kotirajo na borzi, od konsolidiranih proračunskih let, ki se končajo 31. marca 2010 ali po tem datumu, prostovoljno uporabljajo MSRP. |

Kitajska | Kitajska | Od 1. januarja 2009 do 31. decembra 2011 EK začasno sprejema računovodske izkaze, ki uporabljajo kitajske GAAP. Kitajski organi si prizadevajo, da bi do leta 2012 dosegli popolno konvergenco. |

Namerava sprejeti MSRP | Kanada | Do 31. decembra 2011 EK začasno sprejema računovodske izkaze, ki uporabljajo kanadske GAAP. Kanada namerava MSRP v celoti sprejeti v letu 2011. |

Južna Koreja | Do 31. decembra 2011 EK začasno sprejema računovodske izkaze, ki uporabljajo južnokorejske GAAP. Južna Koreja je napovedala, da namerava sprejeti MSRP v letu 2011. |

Indija | Do 31. decembra 2011 EK začasno sprejema računovodske izkaze, ki uporabljajo indijske GAAP. Indija je napovedala, da namerava sprejeti MSRP v letu 2011. |

Druga | Argentina | Argentina namerava sprejeti MSRP v letu 2012 (neobvezno od januarja 2011). |

Brazilija | Brazilija namerava sprejeti MSRP v letu 2010 (neobvezno za družbe, ki kotirajo na borzi, pred letom 2010). |

Mehika | Mehika je napovedala, da bodo morale vse družbe, ki kotirajo na borzi, uporabljati MSRP do leta 2012 (zgodnje sprejetje bo za nekatere subjekte dovoljeno od leta 2008, ob upoštevanju določenih zahtev). |

Rusija | Ni podatkov o znatnem napredku pri konvergenci k MSRP. |

Tajvan | Tajvan je napovedal, da bodo morale vse družbe in finančne institucije, ki kotirajo na borzi in jih nadzira FSC, od 1. januarja 2013 uporabljati MSRP (prostovoljna uporaba bo za vse družbe, ki kotirajo na borzi, dovoljena od 1. januarja 2012). Javne družbe, kreditne zadruge in družbe za kreditne kartice, ki ne kotirajo na borzi, bodo morale uporabljati MSRP od 1. januarja 2015 (prostovoljna uporaba bo dovoljena od 1. januarja 2013). |

[1] Uredba (ES) št. 1606/2002 Evropskega parlamenta in Sveta z dne 19. julija 2002 (uredba MRS).

[2] Uredba Komisije (ES) št. 809/2004 z dne 29. aprila 2004 (uredba o prospektih). Ta uredba izvaja Direktivo 2003/71/ES Evropskega parlamenta in Sveta z dne 4. novembra 2003 (direktiva o prospektih).

[3] Direktiva 2004/109/ES Evropskega parlamenta in Sveta z dne 15. decembra 2004 (direktiva o preglednosti).

[4] Uredba Komisije (ES) št. 1569/2007 z dne 21. decembra 2007 o določitvi mehanizma za ugotavljanje enakovrednosti računovodskih standardov izdajateljev vrednostnih papirjev iz tretjih držav v skladu z direktivama 2003/71/ES in 2004/109/ES Evropskega parlamenta in Sveta (uredba o mehanizmu za ugotavljanje enakovrednosti).

[5] Odločba Komisije 2008/961/ES z dne 12. decembra 2008 o nacionalnih računovodskih standardih nekaterih tretjih držav in mednarodnih standardih računovodskega poročanja, ki jih izdajatelji vrednostih papirjev iz tretjih držav uporabljajo pri pripravi svojih konsolidiranih računovodskih izkazov (UL L 340, 19.12.2008, str. 112).

[6] Uredba Komisije (ES) št. 1289/2008 iz decembra 2008 o spremembi Uredbe (ES) št. 809/2004 o izvajanju Direktive 2003/71/ES Evropskega parlamenta in Sveta glede elementov v zvezi s prospekti in oglaševanjem (UL L 340, 19.12.2008, str. 17).

[7] Uredba Komisije (ES) št. 1787/2006 z dne 4. decembra 2006 in Odločba Komisije (ES) št. 2006/891 z dne 4. decembra 2006 (odločba v skladu z direktivo o preglednosti).

[8] Poročilo Komisije z dne 6. julija 2007 (COM(2007) 405 konč.).

[9] Odločba Komisije 2008/961/ES z dne 12. decembra 2008 (UL L 340, 19.12.2008, str. 112).

[10] Uredba Komisije (ES) št. 1289/2008 z dne 12. decembra 2008 (UL L 340, 19.12.2008, str. 17).

[11] Skupna izjava, ki sta jo napovedala Japonski odbor za računovodske standarde (ASBJ) in UOMRS leta 2007 ter določa pobudo za spodbuditev programa konvergence med MSRP in japonskimi GAAP.

[12] Svetovalni organ Japonske agencije za finančne storitve ( Financial Services Agency – FSA).

[13] BAC (2009), Mnenje o uporabi mednarodnih standardov računovodskega poročanja (MSRP) na Japonskem (vmesno poročilo).

[14] http://www.fsa.go.jp/en/news/2010/20100303-1.html

[15] Kitajsko ministrstvo za finance (2008), Poročilo o analizi izvajanja novih računovodskih standardov s strani kitajskih družb, ki kotirajo na borzi, v letu 2007.

[16] Kitajsko ministrstvo za finance je Evropski komisiji potrdilo, da je to veljalo tudi za letna poročila za leto 2008.

[17] Report on the Observance of Standards and Codes (ROSC) – Accounting and Auditing – People's Republic of China (see http://www.worldbank.org/ifa/rosc_aa_chn.pdf).

[18] CESR je v svojem poročilu iz junija 2009 jasno navedel, da njegove informacije temeljijo na sestankih z UOMRS, pisni komunikaciji s predstavniki posameznih zadevnih regulativnih organov s področja vrednostnih papirjev oziroma organov, ki določajo računovodske standarde, ter javno dostopnih informacijah na spletu. Zato to poročilo v bistvu predstavlja dejansko stanje in ne daje mnenja o napredku pri konvergenci ali sprejetju, doseženem v zadevnih državah.

[19] Glej http://www.acsbcanada.org/fyi-newsletter/item17751.pdf

[20] http://www.pib.nic.in/release/release.asp?relid=57220.

[21] Družbe, ki so del indeksa NSE – Nifty 50, družbe, ki so del BSE Sensex 30, družbe, katerih delnice ali drugi vrednostni papirji kotirajo na borzah izven Indije, ter druže, ki kotirajo na borzi ali ne in katerih neto vrednost znaša več kot 1 000 crore Rs.

[22] 1 crore = 10 milijonov, 500 crore Rs (rupij) = 80 000 000 EUR, 1 000 crore Rs = 160 000 000 EUR.

[23] Odločba Komisije 2008/961/ES in Uredba Komisije (ES) št. 1289/2008.